ועדת הכספים, כנסת 24, פרוטוקול מספר 156, 2021-11-23 13:13

אלכס קושניר: אנחנו עוברים לסעיף הבא בסדר היום: תקציב ועדת הבחירות המרכזית לכנסת לשנת 2022.

אלכס קושניר: ועדת הבחירות המרכזית במהלך השנתיים האלו עברה טירונות שלא נראה לי שוועדת בחירות כלשהי במדינה מערבית עברה בתקופה כל כך קצרה.

אלכס קושניר: ראינו איך הוועדה וצוות הוועדה נרתמים למשימה ועושים את עבודתם על הצד טוב ביותר גם לנוכח מערכות הבחירות הדחופות וגם לנוכח משבר הקורונה שעברנו פה.

אלכס קושניר: בזכותם הבחירות עברו בצורה תקינה ויעילה.

אלכס קושניר: זאת ההזדמנות לברך אתכם על כך.

אלכס קושניר: זה עוד לא אומר שום דבר לגבי התקציב ל-2022 שאנחנו נשמח שתציגו.

אלכס קושניר: אורלי, אם תוכלי, אפרופו מבקר המדינה, להתייחס להערות של דוח מבקר המדינה שיצא על התקציב שלכם.

משה גפני: למה זה לא אומר על התקציב?

משה גפני: זה אומר על התקציב.

אלכס קושניר: אני רק אומר שהייתה עבודה מצוינת, אבל את התקציב אנחנו נבחן כמו שצריך.

משה גפני: היו מערכות בחירות.

אורלי עדס: אדוני היושב-ראש, תודה רבה על מילות התודה והערכה, לא מובן מאליו.

אורלי עדס: בשם כל עובדי ועדת הבחירות תודה רבה.

אורלי עדס: מונחת בפניכם הצעת התקציב לשנת 2022 של ועדת הבחירות שהיא מבחינתנו לקראת שנה שוטפת, שנה ללא בחירות.

אורלי עדס: נקווה שכך יהיה, ואני מדברת מההיבט המקצועי שלי, לא הפוליטי.

אורלי עדס: התקציב הזה משקף את ההוצאות הצפויות.

אורלי עדס: אני מזכירה שוועדת הכספים של הכנסת בהתאם לסעיף 134 לחוק הבחירות, קובעת את תקציב ועדת הבחירות בהתאם להצעת ועדת הבחירות המרכזית.

אורלי עדס: ההצעה שמונחת בפניכם נדונה בפני כל מוסדות ועדת הבחירות המרכזית, אם זה ועדת המשנה לכספים של ועדת הבחירות המרכזית שיש לה נציגים של מספר סיעות הכנסת, נשיאות ועדת הבחירות שכוללת ארבעה סגנים ויושב ראש הוועדה, ובמליאת הוועדה שמונה 30 חברי ועדת בחירות שמייצגים את כל סיעות הבית, בראשות יושב-ראש הוועדה כבוד השופט יצחק עמית.

משה גפני: איך מורכבת ועדת התקציב?

אורלי עדס: יש לנו ועדת משנה.

משה גפני: כמה חברים?

אורלי עדס: יש בכל ועדה, למיטב זכרוני, שישה חברים.

אורלי עדס: יש ייצוג לאופוזיציה, לקואליציה.

משה גפני: הם מכינים את התקציב איתכם?

משה גפני: מה המעמד שלהם?

אורלי עדס: כצוות מקצועי אנחנו מייצרים את ההצעה עצמה בהתאם לחזון של הוועדה, בהתאם לתובנות של השנים האחרונות, בהתאם ליעדים שהצבנו לשנה הבאה.

אורלי עדס: זה מגיע לדיון בפני ועדת הכספים והנשיאות.

אורלי עדס: במידה והוועדה סבורה שיש סעיף כזה או אחר שהיא לא מקבלת כי היא רוצה להוסיף על התקציב, להפחית, לשנות, כמובן שזה עובר שינויים.

משה גפני: מה שמונח בפנינו עבר את - -

אורלי עדס: עבר את כל השלבים האלה.

אורלי עדס: הצעת התקציב של ועדת הבחירות עומדת על 45 מיליון שקל.

אורלי עדס: אנחנו מגישים רק את 2022, מכיוון ש-2021 הייתה שנת בחירות שבה היה לנו תקציב.

אורלי עדס: במסגרת השנה הזאת החזרנו לאוצר המדינה כ-110 מיליון שקל עודפי תקציב, מכיוון שהתקציב של שנת 2021 היה גבוה בגלל הקורונה.

אורלי עדס: התרענו בכל השלבים שבשל חוסר הוודאות ייתכן ותוקצבנו ביתר ומה שיישאר נשיב לאוצר המדינה.

אורלי עדס: התקציב היה בערך 690 מיליון שקל, מתוכו 230 בערך תוקצב ייעודית לקורונה.

אורלי עדס: עשינו מאמצים ניכרים לחסוך בעלויות על אף האתגרים המיוחדים שניצבו בפני הוועדה.

אורלי עדס: לעניין ההצעה לשנת 2022, 34% מהתקציב מיועדים למחשוב שזה עיקר הפעילות שלנו בשנה הבאה.

אורלי עדס: הוצאות תפעול וארגון – כ15% מהתקציב, פרויקטים מיוחדים -4%, ושכר - כ-43%.

אורלי עדס: לעומת תקציב המדינה שעומד על 50% ומשרד מבקר המדינה והכנסת שהתקציב עומד על כ-62%, אנחנו עומדים על 43%.

אופיר כץ: מה זה פרויקטים מיוחדים?

אורלי עדס: כאן תקצבנו סעיף שנקרא "הפקות לקחים".

אורלי עדס: אני תכף אפרט על אופן הפעולה של הוועדה, על התהליך של הפקות הלקחים שכרגע לא ידוע לנו מה יהיו התובנות שנפיק בעקבות ועדות שפועלות.

אורלי עדס: לתובנה כזאת יש משמעות תקציבית.

אורלי עדס: ככל שיהיו דברים שידרשו תקציב הם יתוקצבו מהסעיף הזה.

ג'ידא רינאוי-זועבי: כמה עובדי קבע וכמה עובדים עונתיים יש לכם?

אורלי עדס: יש לנו כרגע 33 תקנים בוועדה.

אורלי עדס: כרגע מועסקים 34 עובדים בהיקפי משרה שונים.

אורלי עדס: זאת לא המצבת המלאה.

אורלי עדס: המצבת המלאה אמורה להיות בסביבות 40 עובדים.

אורלי עדס: חלק מהעובדים, לצערי, בעקבות השנתיים וחצי האחרונות, עזבו אותנו.

אורלי עדס: לא פשוט היה לחוות אותם.

אופיר כץ: להיפך, אחרי שנתיים כאלה הם דווקא היו צריכים להישאר.

אורלי עדס: לא פשוט.

אורלי עדס: היו שנתיים וחצי מאוד-מאוד קשות גם במובן המקצועי וגם במובן האישי לעובדים.

אורלי עדס: כל אחד במישור האישי שלו, משפחה וכו'.

אורלי עדס: לא פשוט, ובעיקר לא פשוט משום שבשוטף אנחנו מאוד מצומצמים במשאבים שלנו.

אורלי עדס: כל ראש אגף יודע שלמרות שאין בחירות אנחנו עדיין נדרשים להיות בכוננות כל יום מחדש כי ייתכן שמחר נקום לבוקר חדש וכן יפרצו בחירות.

אורלי עדס: אנחנו כל הזמן על זמן שאול.

ינון אזולאי: נראה לי שהעובדים יהיו מרוצים, כי הם מקבלים בונוס בבחירות.

אורלי עדס: לא, ממש לא.

אורלי עדס: תדעו לכם שהם מקבלים שכר יותר גבוה, אבל הוא לא מתגמל - -

ינון אזולאי: שכר יותר גבוה זה בונוס.

אורלי עדס: הם מוכנים לוותר על זה בתמורה לשקט.

ינון אזולאי: שווה לעשות סקר בקרב העובדים.

אורלי עדס: תראו, זה נכון שהשכר יותר מתגמל, אבל הוא בוודאי לא מפצה על התקופה האינטנסיבית הזאת.

אורלי עדס: מאוד קשה להסביר את זה לאנשים שהם מחוץ למערכת שלנו.

אורלי עדס: אנחנו מדברים על תקופה של שנתיים וחצי, על 16,18,20 שעות עבודה ביום.

אורלי עדס: מדובר על עבודה מאוד אינטנסיבית, על אחריות ניכרת, על משמעויות רבות, לכן זה לא בהכרח הפיצוי.

אורלי עדס: כ-21% מהתקציב שלנו מיועדים כתקציב פיתוח שהוא מעין תקציב חד פעמי שנועד להתעצמות ולהתחזקות.

אורלי עדס: מדובר בהשקעה בעיקר בנושא המחשוב.

אורלי עדס: אם רוצים לדעת מה העלות לבוחר במסגרת תקציב השנה השוטפת, כשאני מחלקת את זה לפי מספר בעלי זכות הבחירה שהוא שישה מיליון 628 אלף 390, אז העלות לבוחר היא כ-6.80 שקלים.

אורלי עדס: זה, אגב, מתייחס בין היתר להערת מבקר המדינה בדוח שדיבר על כך שאנחנו לא מציגים את העלות לבוחר במסגרת התקציב השוטף.

משה גפני: מה זה מבנה חדש בכנסת?

משה גפני: אמנם אין לזה תקציב, אבל מה החזון שלכם?

אורלי עדס: הכנסת יצאה לפרויקט לפני מספר שנים.

אורלי עדס: זה היה כנסת 2030, אבל זה עודכן לכנסת 2040.

אורלי עדס: הולכים להרחיב את המבנים בכנסת מפאת מצוקת המקום.

אורלי עדס: זה קצת הוקפא בשנה הקודמת, אבל התהליך הזה התחדש.

אורלי עדס: אנחנו כלולים במסגרת הזאת של ההרחבה, כי ועדת הבחירות שוכנת - -

משה גפני: שמתם את זה בתור תקנה אף על פי שאין לגבי הסעיף הזה כסף.

אורלי עדס: בתקציב של שנת 2019 של ועדת הבחירות אישרתם - -

משה גפני: עכשיו זה לא - -

אורלי עדס: נכון, עכשיו לא מופיע התקצוב, כיוון שפנינו לכנסת, ביקשנו לדעת כמה יצטרכו מאיתנו בשנת 2022.

אורלי עדס: הכנסת עדיין לא יודעת לומר לנו.

אורלי עדס: ככל שנידרש לתקציב בגין הבנייה הזאת, נשוב לוועדת הכספים בבקשה לתוספת תקציבית מיוחדת.

משה גפני: לא מחקתם את זה מהתקציב אף על פי שאין כסף.

אורלי עדס: נכון.

אורלי עדס: יש הרשאה להתחייב שכבר אושרה, אבל לא כסף בפועל לשנה הבאה.

אורלי עדס: מבחינת פילוח המשרות בוועדת הבחירות, אנחנו עומדים על 51% נשים ו-49% גברים, כאשר בהנהלת הוועדה, מבחינת ראשי וראשות אגפים, אנחנו ברוב נשי, 67% הם נשים.

אורלי עדס: מבחינת פילוח תקציב השכר יש קצת פער הפוך.

נירה שפק: כשאת אומרת "קצת פער" זה קצת מטריד אותי.

נירה שפק: איך זה שיש 67% נשים בתפקידי הנהלה אבל כשאנחנו מדברים על פילוח השכר זה רק 49%?

נירה שפק: תסבירי לנו את הפער המדהים הזה.

משה גפני: במקום להעלות את גיל הפרישה לנשים צריך לתקן את המשכורות.

נירה שפק: זה לא במקום.

משה גפני: זה כן במקום.

אורלי עדס: השכר אצלנו לנשים וגברים הוא זהה.

נירה שפק: זה עוד נעלם במשוואה.

אורלי עדס: אנחנו יותר עובדות מעובדים, אבל מבחינת עובדים בכירים, למרות שיש בהנהלה יותר נשים, יש קצת יותר עובדות זוטרות מעובדים זוטרים, לכן השכר הנמוך הזה הוא בא ביחס של הפער של ה-2% - -

נירה שפק: אז הפאי הוא לא נכון.

נירה שפק: כשמדברים על תפקידי הנהלה, צריך לפלח את זה לתפקידי ביניים בכירים ולתפקידים בכירים, ואז אני ארצה לדעת כמה מתוך המדרג הגבוה הוא מגדרי.

נירה שפק: אני עושה בדיקה מגדרית לכל תקציב.

אורלי עדס: כשמדברים על הנהלה, מדברים רק על ראשי וראשות אגפים, לא על אגפי הביניים כמו סגנים או ממונים.

נירה שפק: רק ראשי אגפים מוצגים כאן?

אורלי עדס: כן.

אלכס קושניר: אנחנו יוצאים להפסקה.

אלכס קושניר: אנחנו מחדשים את הישיבה.

אלכס קושניר: אורלי, תמשיכי מהנקודה שבה עצרת.

אורלי עדס: הצעת התקציב שמונחת כאן משקפת את כל מה שעברה ועדת הבחירות בשלוש השנים האחרונות, כאשר במונחי זמן של בחירות גם מבחינת עשייה וגם מבחינת תקציבית כאילו עברו למעלה מ-12 שנים כי ארבע מערכות בחירות היו צריכות להתפרס על פני למעלה מ-12 שנים.

אורלי עדס: כל העשייה שעשינו התכנסה לשנתיים וחצי האחרונות.

אורלי עדס: ההצעה משקפת את כל הלקחים, את כל התובנות ואת כל התהליכים החדשים שהכנסנו בהליכי בחירות והשדרוג שנדרש בהם.

אורלי עדס: גם את חזון הוועדה, גם את היעדים שהוועדה הציבה לעצמה, כאשר שינינו את תפיסת ההיערכות.

אורלי עדס: אם בעבר תפיסת ההיערכות הייתה מבוססת על כך שלרשות הוועדה עומדות שלוש שנים שוטפות להיערכות והיינו מחלקים את כל ההכנות על פני שלוש שנים ובשנה הרביעית של שנת הבחירות משלימים את מה שנדרש, הפעם התפיסה השתנתה, אנחנו התחלנו כבר את ההיערכות, בשנת 2021 כבר עשינו את שלב א' של ההצטיידות.

אורלי עדס: קנינו, למשל, את כל הנייר שנדרש לפתקי הצבעה, ייצרנו את כל הקלפיות, הפרגודים והציוד הנלווה.

אורלי עדס: יש לנו, כמובן, עוד דברים שצריך לרכוש, אבל את החלק העיקרי עשינו.

אורלי עדס: כנ"ל לגבי הדפסות של טפסים שונים.

אורלי עדס: ככל שאנחנו מדברים על בחירות כל דבר נדרש בעשרות אלפי יחידות וההיערכות היא שונה.

אורלי עדס: כך גם לגבי הפקות הלקחים.

אורלי עדס: כבר התחלנו בשלב א' של הפקת הלקחים בוועדת הבחירות המרכזית.

אורלי עדס: אני אתן דוגמה מה השוני בין מה שהיינו בשנת 2018, השנה השוטפת האחרונה, לבין 2021.

אורלי עדס: אם בעבר היו לנו תשע מערכות ממוחשבות ששתיים מהן היו משמעותיות, היום, אחרי ארבע מערכות בחירות, אנחנו עומדים על 18 מערכות ממוחשבות, כשתשע מהן פותחו תוך כדי תהליכי הבחירות וחמש מהן משמעותיות.

אורלי עדס: זו רק דוגמה לגידולים בהיקפי הפעילות והעשייה של ועדת הבחירות.

אורלי עדס: אנחנו צפויים בשנת 2022 לפרסם בין 25 ל-30 מכרזים כדוגמת מכרזים לתכנון תהליכים ובקרות איכות, הובלות, סימון פריטים רגישים, פריסת תשתיות וטלפוניה, ביצוע סקר מבנים לוועדות האזוריות, וכמובן מכרזים רבים בתחום המחשוב.

אורלי עדס: כרגע פועלות בוועדה תשע ועדות להפקות לקחים.

אורלי עדס: העיקרית שבהן היא צוות היגוי וחשיבה לאפיון המערכות הממוחשבות של ועדת הבחירות 10 שנים קדימה, 15 שנים קדימה, איך אנחנו רואים את המערכות הממוחשבות של ועדת הבחירות מבחינת ניהול הבחירות ואיך יתקיימו הבחירות במדינת ישראל.

אורלי עדס: אנחנו בין היתר מדברים על מערכות הליבה לניהול מערכות הבחירות שהן כבר ישנות, מקרטעות וצריך להחליף אותן, על פנקס בוחרים ממוחשב שהוא דבר שנדרש לצעוד איתו צעד אחד קדימה מבחינת הליך הבחירות.

אורלי עדס: ועדות נוספות שפועלות זה כל בחינת תהליך גיוס והדרכת המזכירים.

אורלי עדס: אני אפנה כרגע להצעת התקציב עצמה ואנסה להציג לכם אותה באופן כללי.

אורלי עדס: הסעיף הראשון, סעיף 101, כולל בעיקר את ההוצאות שנובעות מהשהייה שלנו בכנסת.

אורלי עדס: אנחנו משלמים את כל ההוצאות לכנסת.

אורלי עדס: יש רכישת צרכי משרד, יש את החזקת המרכז הלוגיסטי של ועדת הבחירות.

אורלי עדס: לוועדה יש מרכז לוגיסטי בשוהם ששם יש את כל ציוד הבחירות.

אורלי עדס: הסעיף הזה מתוקצב בשני מיליון 800, כאשר שם כלול גם תקצוב של כ-720 אלף שקל שאנחנו משלמים למינהל הדיור הממשלתי על שכירת מחסן נוסף כי אין לנו כבר מקום במקום הלוגיסטי שלנו.

אורלי עדס: מאז הבחירות האחרונות גדלנו בהיקפים עצומים.

אורלי עדס: אנחנו שוכרים שטחים נוספים בנתב"ג בעלות של כ-מיליון 200 שקל בשנה.

אורלי עדס: יש הוצאות תפעוליות וארגוניות שונות, שזה כל ההוצאות של יועצים למכרזים, כל הפרסומים של מכרזים ועיתונים לפי דרישות החוק, תשלומים לחברי ועדות מקצועיות וכדומה, הדרכה, השתלמויות, לימודים לעובדים.

אורלי עדס: סעיף 102, שהוא הסעיף העיקרי, הוא הכנות לקראת הבחירות.

אורלי עדס: לעומת שנים שוטפות רגילות שבהן הדפסות ורכישת ציוד זה המרכיב העיקרי, הפעם המרכיב העיקרי הוא המרכיב של המחשוב שכאן אנחנו עומדים על כ-15 מיליון שקל תקצוב.

אורלי עדס: היקף המערכות הממוחשבות בוועדה גדל.

אורלי עדס: המשמעות היא שנדרשות הוצאות שנתיות שוטפות בגין תפעול, תחזוקה, רישיונות וכו' ליותר מערכות.

אורלי עדס: גם לשדרוג שלהן יש כמובן עלויות.

אורלי עדס: במקביל אנחנו רוצים לפתח מערכות חדשות.

אורלי עדס: מאחר ואנחנו צריכים להיות ערוכים לבחירות בכל עת גם עם המערכות, אז ההוצאה היא כפולה: גם תחילת היערכות למערכת חדשה וגם שדרוג המערכת הישנה הקיימת.

אורלי עדס: כאן כלול גם תקצוב לשלושה נותני שירותים חיצוניים באמצעות מכרז טכנולוגיות של החשב הכללי.

אורלי עדס: אנחנו רוצים להתחיל ראשית פעולה להחלפת מערכת הליבה.

אורלי עדס: זה תוקצב כאן במיליון 800 שקל.

אורלי עדס: יש לנו פיתוח של מוקדי CRM, החלפת מערכות נוספות.

אורלי עדס: לתחילת אפיון פנקס בוחרים ממוחשב תקצבנו מיליון וחצי שקל.

אורלי עדס: יש ביצוע פעולות בתחום אבטחת המידע והגנת הסייבר, שזה משהו שלא היה בעבר והתפתח במערכות הבחירות האחרונות.

אורלי עדס: כמובן שיש את הוועדה, כפי שציינתי, שפועלת בתחום המחשוב ויהיו השלכות להמלצות שלה, כשלכך תקצבנו מיליון וחצי שקל כי אנחנו לא יודעים מה יהיו ההמלצות של אותה ועדה בהיבטים הטכנולוגיים.

אורלי עדס: הסעיף הבא, שהוא משמעותי, הוא שכר העובדים.

אורלי עדס: כפי שאמרתי, הוא עומד על כ-42% מתקציב הוועדה, מיועד לתשלום שכרם של עובדי הוועדה.

אורלי עדס: כיום יש 33 תקנים.

אורלי עדס: אנחנו מבקשים 2.5 תקנים נוספים.

אורלי עדס: יש לנו כרגע 34 עובדי תקן שמועסקים בחלקיות משרה שונה – רבע, שליש, חצי, משרה מלאה, שאלה היקפי משרה שלא מוכרים בשום מקום במדינה, ויש חמישה שעובדים לפי שעות.

אורלי עדס: הסעיף הבא הוא הסעיף של פרישת עובדים שמתוקצב ב-200 אלף שקלים.

משה גפני: מה זה פרישת עובדים?

משה גפני: כמה עובדים פורשים?

אורלי עדס: אין לנו כרגע צפי, אבל בכל שנה פורשים.

אורלי עדס: תקצבנו ב-200 אלף שקל שזה שולי ומינורי, כי כשעובד פורש אתה צריך לשלם לו ימי מחלה, ימי חופשה וכו'.

ינון אזולאי: למה זה גדל מ-100 אלף ל-200 אלף?

אורלי עדס: כי בעבר תקצבנו לעובד אחד שיפרוש.

אורלי עדס: מהניסיון כרגע שאנחנו רואים שעובדים יותר פורשים תקצבנו 200 אלף שקל.

אורלי עדס: לא בטוח שזה יספיק, אבל זו הערכה.

אורלי עדס: בינוי אמרנו שעוד לא תוקצב ובמידה ויידרש נפנה לוועדה.

אורלי עדס: כפי שאמרתי, תשע ועדות פועלות להפקות לקחים.

אורלי עדס: סביר להניח שלהמלצות שהן יגישו יהיו משמעויות תקציביות.

אורלי עדס: מכיוון שאנחנו לא רוצים להישאר במצב שיש המלצות ולא ניתן ליישם אותן, תקצבנו פה שני מיליון שקל ו-3% רזרבה בהתאם להנחיות החשב הכללי.

אורלי עדס: זאת הצעת ועדת הבחירות שאנחנו נודה לכם אם תאשרו על מנת שנוכל להמשיך ולהשתפר ולהתייעל בעבודת הוועדה.

אורלי עדס: למרות השנתיים וחצי המאוד-מאוד קשות שחוותה ועדת הבחירות מבחינה מקצועית ומבחינת האינטנסיביות, בסופו של דבר מעז יצא מתוק לוועדה.

משה גפני: כשיש העברה בין הסעיפים, האם זה מגיע לכאן לאישור?

אורלי עדס: אם זה מעל 15%.

ינון אזולאי: משרד האוצר מביא לפה קבוע גם פחות מ-15%.

אלכס קושניר: אורלי, אני רוצה שתתייחסי לדוח המבקר.

אורלי עדס: לפני כחודשיים פורסם דוח מבקר המדינה, אחד משורה של דוחות שמבקר המדינה עורך על מערכות הבחירות האחרונות.

אורלי עדס: שני צוותי ביקורת ליוו אותנו לאורך השנתיים וחצי האחרונות.

אורלי עדס: שני דוחות כבר נכתבו, השלישי עומד לצאת בקרוב.

אורלי עדס: אחד מהם עסק בתקציב ועדת הבחירות המרכזית, בעיקר בתקציב הבחירות.

אורלי עדס: ככל שמדובר בתקציב שוטף, שזה התקציב שאנחנו מאשרים כרגע, ההערה שהייתה למבקר זה שממחקר שנערך בעולם שבו נבחנו 18 מדינות התקציב השוטף שלנו הוא בין המדינות הנמוכות ביותר ביחס למדינות אחרות, ואילו התקציב בתקופת בחירות הוא גבוה בהרבה ממדינות אחרות.

אורלי עדס: אני מוכרחה להודות שכאן אנחנו חולקים קצת על הדברים של המבקר, כי כשעושים מחקר כזה, צריך לבחון מה התפקידים של אותן ועדות, מה תחומי האחריות, מה מתוקצב בתקציב של בחירות.

אורלי עדס: היו הערות שהתייחסו לעבודת ועדת המכרזים, לפטורים ממכרז.

אורלי עדס: להזכירכם, מדובר בארבע מערכות בחירות שהתקיימו ברצף ולא התאפשר לנהל מכרזים פומביים.

אורלי עדס: אנחנו כבר טיפלנו בכל הדוח, נותרו שני נושאים פתוחים שהתחייבנו לסיים אותם עד ראשית השנה.

אורלי עדס: אחד מהם עוסק בפרסום נתונים באתר הוועדה.

אורלי עדס: נושא נוסף זה אופן הבקרה על תקציב הוועדה, בחינת דרכים נוספות לבקרות נוספות, כי הדוח דיבר על כך שאין מספיק ביקורת פנימית בוועדה.

אורלי עדס: יש לנו מבקרת פנימית שכותבת יותר דוחות.

אורלי עדס: פשוט בתקופה שבא מבקר המדינה באה מבקרת חדשה.

אורלי עדס: אנחנו בוחנים אפשרויות לבקרה נוספת בתהליכים בתוך שירות הוועדה.

אורלי עדס: המבקר דיבר בעיקר על שקיפות של מידע ונתונים, על אופן הצגת המידע.

אורלי עדס: כפי שאתם רואים, אנחנו מאוד מפורטים בהצעות התקציב שלנו.

ינון אזולאי: הוא דיבר על האתר באינטרנט.

אורלי עדס: גם התייחסות לנתונים שמוצגים בתקציב.

אורלי עדס: מבין ארבעה תקציבים שנבחנו על ידי המבקר, שכחתי באחד התקציבים לציין את מספר העובדים בתקן, אבל היו עשרות נתונים אחרים.

אורלי עדס: על זה היה פרק שלם.

אורלי עדס: גם באתר פרסמנו את כל הדברים שעלו בדוח המבקר, כולל דוחות ביקורת של רואה חשבון חיצוני שהועלו לאתר הוועדה, נתונים על מספר העובדים שהועסקו, הסכמי ניגוד עניינים, שכר העובדים.

אורלי עדס: טיפלנו כבר ברוב הדברים.

שלומית ארליך: המבקר התייחס לתקציב ניהול מערכת הבחירות ולהצגת נתוני ביצוע התקציב.

שלומית ארליך: הוא שב ואמר שוועדת הבחירות ציינה נתונים שמאפשרים להשוות את סכומי התקציב וביצועו רק לשנה קודמת.

שלומית ארליך: אולי היה אפשר ללכת קצת יותר אחורה כמו שהיה בתקציב 2018 שהיה בלי בחירות בכלל, ואז אפשר היה לראות את הפער.

שלומית ארליך: עוד אמר המבקר שבמקרים מסוימים ציינו שתוספות תקציב מבוקשות ללא נתונים מסכמים של משאבים קיימים, ושהגידול בהוצאות יחסית למספר הקלפיות לא הוצג לוועדות המוסמכות.

שלומית ארליך: מה שנאמר בסופו של דבר היה שהוועדה שיקפה באופן חלקי למליאת הוועדה, לנשיאות הוועדה ולוועדת הכספים של הכנסת את ההוצאות במשך השנים למימון ההכנות לבחירות לכנסת ה-21.

שלומית ארליך: הוא התייחס לביקורת על ניהול הכספים, שעל זה אמרה אורלי שההיקף מצומצם יחסית למשרדי הממשלה.

שלומית ארליך: הוא התייחס גם לנתונים של השכר, לשיעור הגידול בשכר בחמש השנים אחרונות, גידול של כמעט פי שמונה מהגידול בהוצאה הממוצעת על שכר עובדים בגופים ציבוריים ופי שלוש מגידול בהוצאה הממוצעת ממשרדי הממשלה.

שלומית ארליך: הוא התייחס לשקיפות שאינה מצויה בהלימה לנהוג בשירות הציבורי, ככל שמדובר במספר המשרות של עובדים והשכר שלהם.

שלומית ארליך: הוא התייחס גם להיבטים של פרסום באינטרנט, שאת זה אמרה אורלי שהם תיקנו בהתאם.

שלומית ארליך: מבחינת המסקנות שלו, עיקרי ההמלצות של הביקורת, הוא הציע שוועדת הבחירות המרכזית תציג בהצעת התקציב לוועדת הכספים בכנסת נתוני תקציב וביצוע ברמת מערכת בחירות המשקפים את ההוצאה במשך השנים, את הפער בין מערכות הבחירות, נתונים על שינוי בתקציב בכמה מערכות בחירות גם בניכוי שינויים מהותיים כמו שינויים במספר קלפיות, כל ניתוח תקציבי שעשוי לתרום לקיום הליכים לבחינת תקציבי הוועדה ואישורם, ולצד כל הצעה יינתן מידע מלא על נתוני ביצוע התקציבי במערכת הבחירות הקודמת, לרבות הוצאות בשנים הקודמות.

שלומית ארליך: הוא גם המליץ לוועדה לגבש תכנית להתייעלות ולצמצום העלויות לקיום מערכות בחירות.

שלומית ארליך: ראיתי שהפעם, בניגוד לפעמים קודמות, התייחסתם לזה שנתוני הביצוע של התקציב לשנת 2021 הן בתוספות של הערכה בלבד.

אורלי עדס: רק החלק האחרון, כי שנת 2021 עדיין לא הסתיימה.

אורלי עדס: אנחנו יודעים להעריך מה ההוצאה הצפויה מהתקציב, לכן מ-1 לאוקטובר עד 31 לדצמבר זו הערכה, עד 30 לספטמבר זה ביצוע בפועל.

שלומית ארליך: אבל אנחנו בדרך כלל מאשרים לפני סוף שנה את התקציב.

שלומית ארליך: תהיתי למה הציון הזה.

אורלי עדס: אני מציינת, כי שנת 2021 לא הסתיימה.

אורלי עדס: אני לא יודעת לומר במדויק מה תהיה ההוצאה בפועל ב-31 בדצמבר.

שלומית ארליך: התייחסת לזה שהמבקר עשה את ההבחנה בין הגידול בהוצאות ביחס לשנה השוטפת לבין הגידול בשנת בחירות.

שלומית ארליך: המבקר בדוח, בהתייחס לשנה שוטפת, הביא בחשבון את התקציב האחרון של 2021.

אורלי עדס: המבקר לא בחן את שנת 2022, הוא לא ראה את ההצעה לשנת 2022 שאתם דנים בה כרגע.

אורלי עדס: המבקר בחן את תקציבי ועדת הבחירות מנקודת מבט של חמש שנים, הוא הסתכל על חמש שנים.

אורלי עדס: הראייה הנכונה, וניסינו להסביר את זה גם למבקר מדינה, היא לבחון את זה בראייה של חמש מערכות בחירות, לא חמש שנים.

אורלי עדס: אי אפשר להשוות אותנו מבחינת התהליכים שעברנו בחמש השנים האחרונות כשנה שעומדת בפני עצמה, כשנה שעובר תקציב המדינה או כל משרד רגיל, כי אנחנו מדברים במונח של מערכת בחירות.

אורלי עדס: כל מערכת בחירות היא עולם ומלואו.

אורלי עדס: אחת ההצעות של המבקר הייתה שהתקציב שלנו לבחירות ישקף את התקציב של 2015 כפי שהיה ב-2015.

אורלי עדס: עם כל הכבוד להערות מבקר המדינה, ועדת הבחירות עברה תהפוכות מאז 2015 מבחינת מערכות הבחירות, היא לא יכולה לחזור לשנת 2015.

אורלי עדס: המשמעות תהיה ביטול כל השינויים וכל התהליכים שוועדת הבחירות עשתה והתייעלה.

אורלי עדס: אכן היה גידול בשכר שנבע מחקיקה של הכנסת כתוצאה מכך שהתקיימו שלוש מערכות בחירות ברצף.

אורלי עדס: בשתיים מהמערכות הכנסת חוקקה חוק, התוספת שכר ניתנה מכוח החוק.

אורלי עדס: ההשוואה לשנת 2018, כפי שאמרתי, היא לא ריאלית.

אורלי עדס: אם אני אשקף עכשיו השוואה לשנת 2018 כשנה שוטפת, וציינתי את זה בראשית הדברים, אין קשר בין התהליכים שהיו בבחירות בשנת 2018 לבין מה שקורה היום.

אורלי עדס: אם היו לנו תשע מערכות ממוחשבות והיום 18, אז ודאי שהתקציב של שנת 2018 לא משקף כהוא זה את מה שאנחנו זקוקים לו כיום.

אורלי עדס: השוואה של תקציבים תוך התייחסות רק לעלייה במדדים, לגידול בקלפיות או לגידול באוכלוסייה, זה לא מדד מספיק כדי לשקף את הפעילות של הוועדה ואת התקציב שהיא צריכה.

ינון אזולאי: למה הגידול בשכר הוא פי שמונה או פי שלושה מהגידול במשרדי הממשלה?

אורלי עדס: מכיוון שמערכות הבחירות היו סמוכות.

אורלי עדס: מערכת הבחירות לכנסת ה-22 התקיימה בין שישה לשבעה שבועות מרגע שהסתיימה מערכת הבחירות לכנסת ה-21, ומערכת הבחירות לכנסת ה-23 התקיימה חודשיים אחרי.

אורלי עדס: המשמעות הייתה שהתקשינו לגייס עובדים.

אורלי עדס: עובדים באו לכמה חודשים.

אורלי עדס: לנו אין את העובדים האלה.

אורלי עדס: מצבת העובדים שלנו בשוטף היא עד 40 עובדים.

אורלי עדס: ברגע שפורצות בחירות אנחנו עם 1,100 עובדים.

ינון אזולאי: זה בגלל 1,100 עובדים?

אורלי עדס: כן.

אורלי עדס: זאת הייתה תוספת ייחודית וייעודית לשתי מערכות הבחירות האלו.

אורלי עדס: היא לא תינתן בעתיד, כי כבר אין סמיכות של המערכות.

אורלי עדס: היא ניתנה מכורח זה שהתקשינו לגייס עובדים.

אורלי עדס: אחת מהמערכות הייתה בחופשת הקיץ שמטבע הדברים אנשים הזמינו חופשות לחו"ל.

אורלי עדס: אימהות נדרשו לעבוד 16,18 שעות ביום והיו צריכות להעסיק מטפלות, קייטנות.

אורלי עדס: עובדים לא יכלו להשתחרר ממקום העבודה שלהם כי המעסיקים סירבו לשחרר שוב פעם את העובדים.

אורלי עדס: העובדים נקלעו לסיטואציה שבה הם נדרשו להחליט בין להיפגע במקום העבודה שלהם לבין לעבוד שוב בבחירות.

אורלי עדס: נדרש היה תגמול בגין כל הדברים האלה.

אורלי עדס: הכנסת הכירה ונתנה תוספת של 32% בשכר לתקופת בחירות בלבד של שלושה חודשים.

אורלי עדס: התוספת הזאת הייתה מכוח חוק לתקופה מוגבלת.

ינון אזולאי: 32% למי?

אורלי עדס: לתקופת הבחירות בלבד.

משה גפני: החוק היה רק על ועדת הבחירות.

אורלי עדס: יש פה איזה שהוא עיוות בהשוואה לעלייה בשכר של עובדי מדינה, שזה מקום עבודתם הקבוע, השגרה הרגילה שלהם.

אורלי עדס: יש ייחוד בעבודת ועדת הבחירות.

אורלי עדס: אנחנו סוג של יחידת מילואים שנדרשים להקים אותה מאפס תוך כמה ימים.

משה גפני: העלייה שעליה מדבר המבקר היא לא על עובדי ועדת הבחירות?

אורלי עדס: לא לתקופה השוטפת.

אורלי עדס: כל העובדים שעבדו בתקופת הבחירות, כולל עובדי המטה שעבדו בתקופת הבחירות, קיבלו תוספת.

ינון אזולאי: גם עובדי המטה קיבלו תוספת?

דין ליבנה: זאת לא תוספת קבועה.

ינון אזולאי: יש לנו יועצים שבבחירות עובדים יותר קשה, בזמן תקציב עובדים יותר קשה.

ינון אזולאי: אני לא חושב שמתירים לנו באיזה שהוא מקום להוסיף להם על זה שכר.

אורלי עדס: החוק לא הבחין.

אורלי עדס: החוק נתן את התוספת הזאת לכלל העובדים בתקופת הבחירות.

ינון אזולאי: נכון היה שעובדי המטה לא יקבלו את התוספת של 32%.

אורלי עדס: אני, דרך אגב, לא קיבלתי שום תוספת.

אורלי עדס: שכרי הוא זהה.

ינון אזולאי: אני לא מדבר עלייך או על מישהו ספציפי, אני מדבר ככלל.

ינון אזולאי: אם אני מסתכל על עובדי הכנסת - -

אורלי עדס: כשיש פגרה, השכר של עובדי הכנסת יורד?

ינון אזולאי: לא.

ינון אזולאי: השכר זהה גם בתקופה של ימי תקציב, בניגוד אליכם שהשכר של המטה עולה בתקופת בחירות.

ינון אזולאי: כשיש פה תקופה של תקציב השכר שלהם לא עולה, אפילו שהם עובדים 24 שעות.

אורלי עדס: אולי אתה צודק, אבל עדיין נדרש היה, וגם הכנסת הכירה בכך, לתת תוספת שכר לכל העובדים בתקופת הבחירות.

אורלי עדס: יש פה משמעויות מאוד כבדות מבחינה אישית על כל מי שעבדו ברצף, שלא לומר שאנשים עמדו על סף גירושין, שלא לומר שחלקם התגרשו, שלא לומר שילדים נפגעו ונדרשים לטיפול פסיכולוגי.

אורלי עדס: יש משמעות לזה ששנתיים וחצי העובד לא נמצא בבית.

ינון אזולאי: אני מוכן שתהיה אמירה כזאת כלפי כל העובדים.

ינון אזולאי: אולי צריך לאותם אלה שעובדים בתקופת תקציב, כמו יועצים, להוסיף בשכר.

ינון אזולאי: יכול להיות שהמטה היה צריך לקבל שעות נוספות.

אורלי עדס: אני רוכשת לך כבוד רב, אבל אני חולקת עליך בהקשר הזה.

אופיר כץ: במגזר הציבורי יש הרבה עובדים שיש להם תקופות שבהן הם יותר עמוסים.

ינון אזולאי: יש תקופות שהם עובדים בלי הפסקה.

אופיר כץ: אני לא יודע על מצב שבו בתקופה של עומס העלו את המשכורות במגזר הציבורי.

אלכס קושניר: זה היה במסגרת חוק שאושר פה.

אורלי עדס: זה צעד שהכנסת חשבה שהוא נכון.

דין ליבנה: שכר עובדי תקופת הבחירות הוא שכר גלובאלי, אין בו שעות נוספות, ולכן הגידול בשעות העבודה לא משקף שום דבר.

דין ליבנה: דוח המבקר אומר שמשנת 2015 עד הבחירות האחרונות ההוצאה הממוצעת למשרה גדלה ב-34%, ואז הוא מתחיל לנתח מה זה 34%.

דין ליבנה: חבל שהמבקר לא אמר שהכנסת קבעה ששכר עובדי תקופת הבחירות המבוקרות יעלה ב-32%, בנוסף להצמדות הרגילות.

דין ליבנה: ההצמדה הרגילה מ-2015 עד 2021 הייתה בוועדת הבחירות רק 2%, אם מנטרלים את העלייה שאותה קבעה הכנסת, וזה מחצית מהעלייה של עובדי המדינה הרגילים.

ינון אזולאי: מאיך שהוא כתב זה לא מובן ככה.

ינון אזולאי: אני מקבל את מה שאתה אומר.

ינון אזולאי: טוב שחידדת את העניין הזה, כי הוא כתב את זה בצורה אחרת.

משה גפני: ההחלטה היא לא על העתיד?

אורלי עדס: זה ניתן פעמיים מכוח חוק, כל פעם חוקק חוק ספציפי לאותם שלושה חודשים.

אורלי עדס: התוספת הזאת לא קבועה.

ינון אזולאי: בחוק לא עשו הבחנה.

אורלי עדס: המחוקק בחר לא לעשות הבחנה בין העובדים.

ינון אזולאי: מהדוח לא מובן ככה.

דין ליבנה: יש לציין שהתוספת הזאת לא הייתה בבחירות לכנסת ה-24, היא הייתה ב-22 וב-23.

אורלי עדס: בבחירות לכנסת ה-24 העובדים עבדו הכי קשה אי פעם ולא ביקשנו את התוספת הזאת.

אורלי עדס: הייתה פה הערה שציינה היועצת המשפטית על כך שהמבקר העיר שאנחנו לא מציגים שנים קודמות.

אורלי עדס: המבקר כרגע אישר כאן את תקציבו והציג שנה אחת אחורה.

אורלי עדס: אנחנו נוהגים כמו בכל שירות המדינה שנהוג להציג תקציב אחד אחורה.

משה גפני: האם הייתה לכם אפשרות לא לשלם את זה?

דין ליבנה: לא הייתה לנו.

ינון אזולאי: אני מבין שהפטור ממכרזים היה בגלל לוח הזמנים הלחוץ.

אורלי עדס: ברור.

אורלי עדס: הייתה כאן מערכת בחירות בחלוף שישה שבועות.

אורלי עדס: מי שמכיר את תקנות חובת המכרזים ואת כל תהליכי המכרזים יודע שהמשמעות של לעשות מכרז פומבי לכל שירות רכש היא לפעמים חודשים ארוכים.

אורלי עדס: מכרז יכול לקחת חצי שנה.

אורלי עדס: הייתה פה קצת התעלמות מהתקופה.

אורלי עדס: הבאנו נתונים שמראים שכשהיה קצת זמן, לא הרבה, בין הבחירות לכנסת ה-23 לכנסת ה-24, עשינו יותר מכרזים ופחות פטורים.

אורלי עדס: כשאין זמן, זה המחיר.

ינון אזולאי: כשאת אומרת פטור ממכרז - -

אורלי עדס: הכל לא נעשה באיזה חדר חשוך.

אורלי עדס: יש ועדת מכרזים לוועדת בחירות, אנחנו מתנהלים בהתאם לתקנות ועדת הפטור.

אורלי עדס: מפאת הנסיבות ומשך הזמן אולי היו יותר פטורים מאשר בשירות המדינה.

אורלי עדס: אם משרד כלשהו צריך לרכוש מכונות וכיסאות והתהליך עורך שמונה חודשים, לא קורה אסון אם מתעכב קצת המכרז, אבל אם אני לא אעשה פטור לרכש של קלפיות ופרגודים, פשוט לא יהיו בחירות.

אורלי עדס: זה ההבדל הגדול.

אורלי עדס: התקנות מאפשרות את התהליכים האלה בפטורים.

דין ליבנה: כשמבקר המדינה ציין את שיעור הפטורים, הוא בחן את כל הפטורים שלנו ולא מצא פטור אחד בניגוד לדין, וגם לא שהשיקולים היו שיקולים לא נכונים כך שניתן היה לעשות מכרז פומבי.

אורלי עדס: נבחנו כל המכרזים, גם של כוח אדם, גם של משאבי אנוש, גם של רכש.

אורלי עדס: העברנו עשרות אלפי מסמכים, עשרות אלפי קבצים למבקר המדינה.

אורלי עדס: אין פה טענות לפעולה שלא כדין.

אורלי עדס: כל הפעולות נעשו כדין, בהתאם לסמכויות שניתנו ובהתאם לנסיבות של קיום מערכות בחירות סמוכות, שזה הדבר החשוב כאן.

נירה שפק: הנראות היא נורא חשובה, בטח בגוף כזה, ולכן השאלות מקובלות ורלוונטיות.

נירה שפק: הדרישה שאנחנו דורשים מאחרים, אם ברמה הרשותית ואם ברמה הארצית, מחייבת את השקיפות הזאת.

נירה שפק: הדבר השני זה כל הנושא של לקחים ולמידה.

נירה שפק: הפרק הזה הוצג פה בקצרה.

נירה שפק: לא צריך להרחיב אותו פה, אבל הוא נושא מאוד חשוב.

נירה שפק: אם דיברת על סעיפי תקציב שכנראה נצטרך להוסיף, באותה מידה - -

אורלי עדס: זה דווקא עיקר הפעילות שלנו.

נירה שפק: יכול להיות שיהיה צמצום, לא רק הרחבה, גם בתקציבים.

נירה שפק: הדבר שלי חסר פה זו המוכנות לחירום.

נירה שפק: נורא קל לדבר על ההתקדמות הדיגיטלית, אבל יכולים להיות גם מצבים שלא יהיה חשמל.

נירה שפק: לא ראיתי את פרק המוכנות לחירום.

נירה שפק: אני מאמינה שאני אכנס להתעסק בזה במסגרת הוועדה שלי למוכנות לחירום.

נירה שפק: לגבי הנושא של העברה בין סעיפים, אני מבקשת לאשרר את מה שסוכם בוועדות הקודמות.

נירה שפק: נעשו דיונים בראשות הרב גפני כשסגרו את ה-15%.

נירה שפק: החשיבות לזה קיימת.

אורלי עדס: לעניין המוכנות לחירום, אני לא כל כך יודעת באיזה היבטים את מדברת.

אורלי עדס: את מדברת על חירום בתקופת בחירות?

נירה שפק: בתקופת חירום.

אלכס קושניר: היא מתכוונת לזה שיש מלחמה ובחירות בו-זמנית.

נירה שפק: החירום שאת מכירה זה לעשות כמה מערכות בחירות עד צאת הנשמה.

נירה שפק: אני מדברת על חירום במובן של רעידת אדמה, ניתוקי קשר, נפילות חשמל.

נירה שפק: בכל הדברים האלה צריך גיבוי כי התרגלנו לדיגיטל.

נירה שפק: צריך שתהיה תכנית חירום.

אורלי עדס: יש לנו נהלים לגבי נפילות חשמל, היערכות מבחינת גנרטורים, כל מיני פעולות שאנחנו נוקטים.

אורלי עדס: יש מנהל ביטחון לוועדה שמנחה את כל הוועדות האזוריות שפועלות בתקופת בחירות.

אורלי עדס: בתיק שהוא מכין לכל אתר ואזור כלולים גם הנחיות לפעולה, כי חווינו בבחירות פעולות בדרום ובצפון שזה דבר שהשפיע על פעילות הוועדה האזורית באותו אזור.

אורלי עדס: יש תרגיל שכולל ירידה למקלטים שהוא עושה להם.

אורלי עדס: אנחנו פועלים גם בהיבטים האלה.

נירה שפק: אני חושבת שהתקציב לקידום טכנולוגי הוא מעט מידי.

אורלי עדס: נכון, כי הוא משקף רק את תחילת הפעולה של תהליכים.

אורלי עדס: אם אנחנו מדברים על החלפת מערכת הליבה המרכזית, זו לא העלות שלנו.

נירה שפק: בסוף אנחנו רואים שהמורכבות רק גדלה וגדלה.

אורלי עדס: כאן זו השנה הראשונה אחרי כל הבחירות האלו שאנחנו מתחילים להניע תהליכים חדשים נוספים, כמו החלפת מערכת הליבה.

אורלי עדס: ברור לנו שהיא תעלה כמה עשרות מיליוני שקלים.

אורלי עדס: כרגע תקצבנו אותה רק במיליון 800 כדי לצאת להליך של מכרז.

אורלי עדס: אותו דבר לגבי פנקס ממוחשב שתקצבנו מיליון וחצי כדי לצאת לתהליך הנעה.

אורלי עדס: בשנים הבאות כשנגיע לכאן כנראה שיהיו השלכות הרבה מעבר והתקציב השנתי יגדל משמעותית בגלל כל פיתוח הטכנולוגיות החדשות שרובן פותחו תוך כדי בחירות.

אלכס קושניר: אני מעלה להצבעה את תקציב ועדת הבחירות המרכזית לכנסת לשנת 2022, כפי שהוצג כאן בוועדה.

אלכס קושניר: מי בעד, מי נגד?

אלכס קושניר: אושר.

אלכס קושניר: התקציב לשנת 2022 אושר פה-אחד.